钦定古今图书集成/理学汇编/学行典/第265卷 > 史德义
## 钦定古今图书集成/理学汇编/学行典/第265卷 > 史德义

按《唐书隐逸田游岩传》：“时又有史德义者，昆山人，居
虎丘山，骑牛带瓢，出入廛野。高宗闻其名，召至洛阳，
俄称疾归。天授初，江南宣劳使周兴荐之，复召赴都，
擢朝散大夫。兴死，免官归，素誉顿衰。”

按《旧唐书》：德义，苏州昆山人也。咸亨初，隐居虎丘山，
以琴书自适，或骑牛带瓢，出入郊郭，东市号为逸人。
高宗闻其名，征赴洛阳，寻称疾东归。公卿已下，皆赋
诗饯别，德义亦以诗留赠，其文甚美。天授初，江南道
宣劳使、文昌左丞周兴表荐之，则天征赴都。诏曰：“苏州隐士史德义，志尚虚元，业履贞确。谦冲彰于里闬，
孝友表于闺庭。固辞征辟，长往严陵之濑；多谢簪裾，
高蹈愚公之谷。博闻强识，阅礼敦诗，缮性丘园，甘心
畎亩。朕承天革命，建极开阶，寤寐星云，物色林壑。顺
祯期而捐薜带，应休运而解荷裳。粤自海隅，来游魏
阙，行藏之理斯得，去就之节无违，风操可加，启沃攸
伫，特宜优奖，委以谏曹。可朝散大夫。”后周兴伏诛德
义坐为所荐免官以朝散大夫放归丘壑自此声誉
稍减于隐居之前。